Som una parella amb un fill de vuit anys i hem passat dues nits a casa de la Mar, aprofitant els tres dies de festa de la segona pasqua. El primer dia la Mar ja ens esperava al carrer i ens va acompanyar a l'habitació, molt espaiosa i lluminosa, i amb armaris de sobra per encabir tot l'equipatge. Si bé era primavera, només arribar no vaig resistir la temptació de banyar-me a la piscina que estava perfectament a punt per als hostes com si fóssim al pic de l'estiu! Mentre jo em banyava, el nostre fill s'ho va passar pipa amb les gallines que tenen i les explicacions que li va fer la Sílvia, sobretot quan va aixecar les plomes de la gallina lloca i va poder veure els ous que estava covant! Els esmorzars que serveixen són excel·lents: pa amb tomàquet, embotits, formatges, truites fetes amb els ous de les seves gallines, ensaïmades de crema del forn de Canet, i avellanes de l'avellaner del jardí! L'entorn natural de Canet d'Adri és d'una gran bellesa natural i al mateix temps es troba molt a prop de Girona. Nosaltres vam gaudir molt del seu paisatge fent l'excursió a peu al Santuari de Rocacorba. Des de dalt vam veure les illes Medes i el Montgrí, el golf de Roses, i el llac de Banyoles! La Mar i la Sílvia han estat molt amables i properes, i a la vegada ens han permès tenir molta intimitat com si estiguéssim sols. Són de la zona i s'ho coneixen tot! Per anar a sopar ens van reservar taula en restaurants de somni de la comarca. I el dia que marxàvem, per aprofitar el matí, ens van recomanar pujar al Castell de Sant Miquel, un puig amb unes vistes espectaculars que, mira que fa anys que coneixem Girona i encara no hi havíem estat mai!